b'\n_START_ARTICLE_\nIrreparabile tempus\n_START_PARAGRAPH_\n\xc2\xabIrreparabile tempus\xc2\xbb (uerstattelige tid), \xc2\xabFarce med Efterspil af Forfatteren til Farcen \xc2\xabAh!\xc2\xbb\xc2\xbb er ett av Henrik Wergelands ungdomsverker. Han skrev dette skuespillet mens han fremdeles var ten\xc3\xa5ring. Det forel\xc3\xa5 p\xc3\xa5 v\xc3\xa5rparten i1828. Stykket er en krysning av farse og moralitet, og kan best karakteriseres som en farsemoralitet._NEWLINE_Irreparabile Tempus tar bl.a. opp skole- og oppdragelsesproblemer, og kan sies \xc3\xa5 innlede skolekritikktradisjonen i norsk skj\xc3\xb8nnlitteratur.\n_START_SECTION_\nHandling\n_START_PARAGRAPH_\nStykket handler om noen jenter som akkurat har gjort ferdig sin skolegang p\xc3\xa5 en h\xc3\xb8yere pikeskole. Det viser seg snart at de ikke har l\xc3\xa6rt noen ting skikkelig, og ramser opp en mengde unyttige opplysninger. L\xc3\xa6rerne viser seg \xc3\xa5 v\xc3\xa6re manipulative og kunnskapsl\xc3\xb8se._NEWLINE_Vel ute i verden m\xc3\xb8ter de moster Mote, som straks huker tak i dem, gir dem klisejepregede roller \xc3\xa5 spille, og setter standard for deres tilv\xc3\xa6relse som voksne kvinner. De l\xc3\xa6res opp til \xc3\xa5 gj\xc3\xb8re seg kostbare og avvise friere, i alle fall til en viss grad, lyve p\xc3\xa5 alderen, og mest av alt gj\xc3\xb8re livet til et maskespill. Mote sier at Kathinka skal spille rollen som den intellektuelle fritenkeren, Rosa skal v\xc3\xa6re den svermeriske roman/ukebladlesersken, Konstanse den religi\xc3\xb8se, og Molly den knisete. Kjeder rollene, kan de bytte. F\xc3\xb8r Mote g\xc3\xa5r, f\xc3\xa5r jentene hvert sitt speil, slik at de kan fordype seg i seg selv._NEWLINE_Den eneste som ikke lar seg dupere av moten, er Thora. De andre ler av henne fordi hun har bestemt seg for \xc3\xa5 skaffe til veie den kunnskapen skolen ikke kunne gi henne. De andre ser p\xc3\xa5 henne n\xc3\xa6rmest som en nerd._NEWLINE_N\xc3\xa5r kavalerene dukker opp, viser det seg at de ogs\xc3\xa5 spiller roller: Den selvopptatte poeten, t\xc3\xb8ffingen, den intellektuelle, den klesbevisste og den stortalende milit\xc3\xa6r. De begynner et langvarig spill med jentene, og skifter p\xc3\xa5 \xc3\xa5 ha dem som kj\xc3\xa6rester, men blir alltid holdt p\xc3\xa5 passe avstand._NEWLINE_Kavalerene g\xc3\xa5r snart lei av kurtisespillet, og danner sin egen krets der de underholder seg med kortspill. Det g\xc3\xa5r en god stund f\xc3\xb8r de oppdager at Faster Tid er underveis. Jentene oppdager henne f\xc3\xb8rst. Hun gj\xc3\xb8r et uhyggelig inntrykk p\xc3\xa5 dem, og de trygler forgjeves guttene om hjelp. Men snart m\xc3\xa5 ogs\xc3\xa5 disse finne seg i at tiden herjer med dem og legger alderdommen over dem. Altfor sent innser poeten Stygge p\xc3\xa5 vegne av dem alle at de har forspilt mulighetene sine i livet, og mens Tid langsomt f\xc3\xb8rer dem mot graven, innser Stygge at de har kastet bort tiden. Han uttaler konklusjonen: \xc2\xabUerstattelige tid\xc2\xbb.\n_START_SECTION_\nEtterspillet\n_START_PARAGRAPH_\nThora overlever de andre og befinner seg p\xc3\xa5 kirkeg\xc3\xa5rden der hun blant annet leser p\xc3\xa5 gravsteinene til sine jevnaldrende. Thoras liv har v\xc3\xa6rt hardt, men meningsfylt. N\xc3\xa5r Tid til slutt kommer til henne, er det med tr\xc3\xb8stende ord, og Thoras erkjennelse er at tiden er \xc2\xaberstattelig, ei uerstattelig\xc2\xbb._NEWLINE_Stykket har i seg en klar beskjed om \xc3\xa5 bruke tiden meningsfylt og ikke forspille den. Det er beslektet med Det gamle spill om Enhver (p\xc3\xa5 tysk Jedermann p\xc3\xa5 engesk Everyman), og andre av middelalderens moraliteter.'